DA sak terug in Wes-Kaapse tussenverkiesingsArgieffoto. Die DA het sy agteruitgang in die Wes-Kaap voortgesit op ’n dag waarop die ANC groot sukses in tussenverkiesings landwyd behaal het. Die ANC het twee wyke by die DA en een by die IVP afgeneem, en dis veral wat die plattelandse bruin stem betref dat die DA nou sy onvermoë om die Patricia de Lille-situasie te bestuur, begin voel. In Matzikama wyk 6 (die gebied tussen Vanrhynsdorp en Klawer in Namakwaland) het Mathilda Bains van die ANC die wyk by die DA afgeneem. Sy het 1 119 stemme gekry teen 1 101 vir die DA, 26 vir die Khoisan Heavenly Party en 13 vir die EFF. Die swaai teen die DA sedert 2016 is 8%. Die munisipaliteit langsaan is Cederberg, en daar het dit nog meer beroerd met die DA gegaan. Wyk 4 is die dorpie Graafwater in die Sandveld, en Pauluis Strauss (ANC) is die nuwe raadslid nadat hy 1 001 stemme getrek het teen 754 vir die DA, en so die DA-wyk gemaklik afgeneem het. Die ACDP het 263 stemme gekry en die EFF 5. Dis ’n swaai van 25% teen die DA. Daar was beter nuus vir die party in blou vanuit Saldanhabaai wyk 5, wat die dorp Saldanha omsluit. Daar het die DA se André Truter 991 stemme gekry teen 86 vir die Kaapse Party, 32 vir die ANC en 5 vir die EFF. Dis 4% beter as wat die DA in 2016 in die wyk gevaar het. Elders in die land het die ANC sterk vertoon. Die ANC het Mtubatuba wyk 12 in landelike Zoeloeland met groot gemak by die IVP afgeneem. Erick Ntuli (ANC) het 1 927 stemme gekry teen die IVP se 1 436, die UDM se 27, die EFF se 20, die NFP se 16 en die ACDP se 14 stemme. Dis ’n swaai van 8% na die ANC. By die Matiwaneskop-gebied buite Ladysmith in KwaZulu-Natal het die ANC wyk 23 in die Alfred Duma-munisipaliteit behou, hoewel hulle 1% steun aan die IVP ingeboet het. Mongezi Nkephu (ANC) is die nuwe raadslid. Hy het 1 176 stemme gekry teen die IVP se 1 069, die NFP se 70, die EFF se 22 en Nadeco se 9. In Gauteng het die swaai teen die ANC voortgeduur in Tshwane wyk 19 (’n deel van Mabopane teenaan die grens met Noordwes). Fanafuthi Hlatshwayo (ANC) het 2 064 stemme gekry teen 716 vir die EFF, 275 vir die DA en 176 vir die Arusha Economic Coalition. Dis ’n swaai van 16% teen die ANC. Twee tussenverkiesings het in Noordwes plaasgevind – beide in die Ramotshere Moiloa-munisipaliteit wat in Zeerust setel. Wyk 4 is ’n landelike gebied wat aan Botswana grens. Thabo Modisane (ANC) het 957 stemme gekry teen 235 vir die EFF, 115 vir ’n onafhanklike en 50 vir die Forum 4 Service Delivery. Die swaai na die ANC sedert 2016 is 16%. Wyk 16 van daardie munisipaliteit is ’n klein wyk in Zeerust se oorwegend Indiërbuurt. Yousuf Suliman (ANC) is die nuwe raadslid met 455 stemme, gevolg deur die DA met 246, die EFF met 243 en ’n onafhanklike met 119. Die swaai na die ANC is 11%. Die laaste tussenverkiesing was in Limpopo, in wyk 10 van die Mogalakwena-munisipaliteit, wat setel in Mokopane (Potgietersrus). In ’n swaai van 26% na die ANC het Kgadile Majadibody (ANC) die wyk, wat die landelike Madubung-gebied omvat, ingepalm met 1 538 stemme teen 426 vir die EFF, 72 vir die PAC, 40 vir Cope en 13 vir die UDM.